Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2019/C 370/11)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

PAUILLAC

PDO-FR-A0713-AM03

Meddelelsesdato: 9.8.2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Afgrænset parcelområde

Datoen »6. september 2018« indsættes i kapitel I, afsnit IV, punkt 2, andet led, i produktspecifikationen.

2. Geografisk område

Afsnit IV, punkt 1, i produktspecifikationen:

— Ordene »på grundlag af den officielle geografiske kode af 27. april 2018« indsættes efter »finder sted«.

— Kommunen »Cissac-Médoc« udgår.

Denne ændring er en følge af afgrænsningsarbejdet, hvor det blev konstateret, at der ikke er gjort krav på betegnelserne for parcellerne i kommunen Cissac-Médoc, som derfor nu er fjernet fra det geografiske område.

Enhedsdokumentets afsnit om det geografiske område ændres i overensstemmelse hermed i punkt 1.6.

3. Tilknytning til det geografiske område

I afsnit X, punkt 1, litra a), i produktspecifikationen udgår ordene »Cissac-Médoc«.

Denne ændring skyldes ændringen af det geografiske område.

Enhedsdokumentet berøres ikke af denne ændring.

4. Parceller uden for kommunen Pauillac

Bilaget med fortegnelsen over de parceller, der ligger uden for kommunen Pauillac, og for hvilke der kan gøres krav på betegnelsen Pauillac, ajourføres som følge af afgrænsningsarbejdet.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Pauillac

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Betegnelsen »Pauillac« er forbeholdt røde stille vine.

Disse vine har følgende egenskaber:

— et naturligt alkoholindhold udtrykt i volumenprocent på mindst 11 %

— et totalt alkoholindhold udtrykt i volumenprocent på 13,5 % efter berigelse

— et æblesyreindhold på ≤ 0,30 g/l

— et indhold af gæringsdygtig sukker på ≤ 2 g/l

— et indhold af flygtige syrer for vin, der sælges i løs vægt, på ≤ 13,26 meq/l indtil den 31. juli i året efter høsten og ≤ 16,33 meq/l efter denne dato.

Vine med betegnelsen »Pauillac« har en meget intens farve. Vinene er kraftige og fyldige, navnlig takket være drueblandingen, hvor Cabernet Sauvignon N er særligt dominerende. Dette giver en tanninstruktur, som gør vinene særligt egnede til lagring. Merlot N anvendes dog også i drueblandingen for at gøre vinene runde og frugtige. Strukturen og kompleksiteten forstærkes af Cabernet Franc N og noget sjældnere af Petit Verdot N. Efter længere tids lagring udvikler vinene en meget kompleks bouquet.

De øvrige kriterier er i overensstemmelse med de gældende regler.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtige syrer, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

— Berigelsesteknikker er tilladt inden for en koncentrationsgrænse på 15 %.

— Efter berigelse overstiger vinens totale alkoholindhold udtrykt i volumenprocent ikke 13,5 %.

Dyrkningspraksis

Beplantningstætheden er mindst 7 000 vinstokke pr. hektar.

På disse vinmarker må afstanden mellem rækkerne ikke overstige 1,50 meter, og afstanden mellem vinstokkene i en planterække må ikke være under 0,80 meter.

Beskæringen foretages senest på det udviklingsstadium, hvor bladene er udfoldede (Lorenz-stadium 9).

Vinplanterne beskæres på følgende måder med højst tolv knopper pr. vinstok:

— lang sporebeskæring efter metoden »médocaine« eller kort og lang sporebeskæring, med to sporer pr. vinstok og højst fire knopper pr. spore for druesorterne Cot N, Cabernet Sauvignon N, Merlot N og Petit Verdot N eller højst fem knopper pr. spore for druesorterne Cabernet Franc N og Carmenère N. Erstatningsskud beskæres til to knopper

— kort sporebeskæring med to kordoner eller vifteformet med fire arme.

Kunstvanding i løbet af vinens vækstperiode er tilladt i henhold til bestemmelserne i artikel D. 645-5 i den franske lov om landbrug og havfiskeri (Code rural et de la pêche maritime).

b. Maksimumudbytter

63 hektoliter pr. hektar.

6. Afgrænset geografisk område

Druehøsten, fremstillingen, forarbejdningen og lagringen af vinen finder sted i kommunen Pauillac i departementet Gironde samt på de parceller, der anført i bilaget til produktspecifikationen, i følgende kommuner: Saint-Estèphe, Saint-Julien Beychevelle og Saint-Sauveur.

7. Primære druesorter

Petit Verdot N

Cabernet Franc N

Merlot N

Carmenère N

Cot N — Malbec N

Cabernet-Sauvignon N

8. TILKNYTNING TIL DET GEOGRAFISKE OMRÅDE

Det geografiske område, hvor den kontrollerede oprindelsesbetegnelse »Pauillac« fremstilles, ligger i departementet Gironde på den centrale del af halvøen Médoc, 50 km nord for Bordeaux på flodmundingens venstre bred, og omfatter kommunen Pauillac og dele af kommunerne Saint-Estèphe, Saint-Julien-Beychevelle og Saint-Sauveur.

Området ligger i et tempereret kystklima, som takket være den regulerende termiske effekt fra vandet i Atlanterhavet og Gironde skaber gunstige vejrforhold for dyrkningen af store vinmarker. Kystklimaet, der i nogle år ledsages af regnfulde efterårslavtryk eller omvendt varme og meget solrige eftersæsoner, har en markant indvirkning på de enkelte årgange. Men de vigtigste kendetegn ved denne region skyldes navnlig de geologiske forhold, der kendetegner dette sedimentære område, jordbundens oprindelige geologiske historie, modelleringen og topografien samt vinmarkernes nuværende jordbestanddele.

Det afgrænsede produktionsområde omfatter parceller, hvor jordbunden består af grus eller sand-grus, forudsat at indholdet af fint sand, der ofte kommer med vinden, er tilstrækkeligt lavt, og at jordbunden har den rette permeabilitet. Jordbunden i Pauillac egner sig særlig godt til druesorten Cabernet Sauvignon N, men druesorten Merlot N trives også meget godt her. Fra det afgrænsede produktionsområde udelukkes derimod parceller, hvis de ligger på nyere aflejringer eller på marker, der har et højt indhold af vindbåret sand, eller som er dårligt drænede på grund af undergrundens impermeabilitet. Det samme gælder kunstigt anlagte parceller, bebyggede parceller eller parceller, der anvendes som grusgrav Der er tale om en meget selektiv dyrkning af vinmarken med begrænset afstand mellem rækkerne og en kontrolleret maksimal belastning på parcellen og vinstokken.

Kvaliteten af og de særlige egenskaber ved vine med den kontrollerede oprindelsesbetegnelse »Pauillac« skyldes jordbunden og den topografiske beliggenhed i nærheden flodmundingen, som beskytter vinmarkerne mod ekstreme vejrforhold.

I forhold til de øvrige vinbetegnelser på Médoc-halvøen har vingårdene i kommunen Pauillac opnået langt større anerkendelse ved de forskellige klassificeringer af vingårde, som har fundet sted siden slutningen af 1600-tallet. Pauillac er den kommune med flest kvalitetsklassificere vine (crus classés) med i dag 18 af slagsen (hvor de fornemste er Lafite-Rothschild, Latour siden 1855 og Mouton-Rothschild siden 1973).

Vine med betegnelsen »Pauillac« har en meget intens farve. Vinene er kraftige og fyldige, navnlig takket være drueblandingen, hvor Cabernet Sauvignon N er særligt dominerende. Dette giver en tanninstruktur, som gør vinene særligt egnede til lagring. Merlot N anvendes dog også i drueblandingen for at gøre vinene runde og frugtige. Strukturen og kompleksiteten forstærkes af Cabernet Franc N og noget sjældnere af Petit Verdot N. Efter længere tids lagring udvikler vinene en meget kompleks bouquet.

Dyrkningen af vinmarkerne, der har en reel plantetæthed på langt over 7 000 vinstokker pr. hektar, som kræves ifølge produktspecifikationen for betegnelsen, giver takket være et kontrolleret udbytte mulighed for at opnå meget modne, sunde og meget koncentrerede druer. Dette muliggør en langvarig udblødning og en høj ekstraktion for at opnå den ønskede struktur til ældning. Den fastlagte lagringstid på mindst seks måneder er derfor nødvendig for at fremme den balance mellem tannin og anthocyanin, som kræves for at stabilisere farven og afrunde tanninen, så den bliver mindre hård.

9. Andre vigtige betingelser (emballering, mærkning, andre krav)

Retsgrundlag:

EU-lovgivningen

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af vinen, omfatter følgende kommuner i departementet Gironde ud over de i bilaget anførte parceller: Cissac-Médoc, Saint-Estèphe, Saint-Julien-Beychevelle, SaintLaurent-Médoc, Saint-Sauveur, Saint-Seurin-de-Cadourne og Vertheuil.

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Mærkningen kan indeholde den større geografiske enhed »Bordeaux-Médoc«, »Vin de Bordeaux-Médoc« eller »Grand Vin de Bordeaux-Médoc«.

Bogstavernes størrelse må hverken i højden eller bredden være større end to tredjedele af den skriftstørrelse, der anvendes i navnet på den kontrollerede oprindelsesbetegnelse.

Link til produktspecifikationen

https://info.agriculture.gouv.fr/gedei/site/bo-agri/document_administratif-6d2525a4-0869-49f7-97bf-4a489bee5499.

(1) Kommissionens delegerede forordning (EU) 2019/33 af 17. oktober 2018 om supplerende regler til Europa-Parlamentets og Rådets forordning (EU) nr. 1308/2013 for så vidt angår ansøgninger om beskyttelse af oprindelsesbetegnelser, geografiske betegnelser og traditionelle benævnelser i vinsektoren, indsigelsesproceduren, restriktioner for anvendelsen, ændringer af produktspecifikationer, annullering af beskyttelsen og mærkning og præsentation (EUT L 9 af 11.1.2019, s. 2).